Chika Oduah

Chikaodinaka Sandra Oduah tí a bí ní ọjọ́ kẹrìnlá oṣù kẹta ọdún 1986 jẹ́ akọ̀ròyìn ti orílẹ̀-èdè Nàìjíríà àti ìlú America tí ó sì jẹ́ olóòtú ìròyìn lórí afẹ́fẹ́, akọ̀wé, ayàwòrán. Ó gba àmì-ẹ̀yẹ CNN Multichoice African Journalists Award ní ọdún 2016. Látàrí ipa tó kó lórí ìròyìn àwọn ọmọ Chibok tí Boko Haram gbé pamọ́. Ó jẹ́ ọ̀kan lára àwọn akọ̀ròyìn lágbàáyé láti lọ sí ìlú náà ni apá Àríwá - ìlà oòrùn ilẹ̀ Nàìjíríà. Akitiyan rẹ̀ náà ló mu gba àmì-ẹ̀yẹ ti  Trust Women Journalist of the Year láti ọwọ́  Thomson Reuters Foundation ní ọdún 2014.

Ìbẹ̀rẹ̀pẹ̀pẹ̀ ayé àti ètò-èkó rẹ̀
Ẹ̀yà Igbo ni Oduah ti wá. Òun ló dàgbà jù lọ láàárín ọmọ méje tí àwọn òbí rẹ̀ bí. A bí sínú ìdílé onígbàgbọ́ ti Dr. Emmanuel àti Mercy Oduah ní ọjọ́ kẹrìnlá oṣù kẹta ọdún 1986 ní Ogbaru nílùú Anambra State. Ó sì tẹ̀lé àwọn òbí rẹ̀ nígbà tí ó jẹ́ ọmọ ọdún méjì tí wọ́n kúrò ní orílẹ̀-èdè Nàìjíríà láti lọ sí Metro Atlanta ní United States. Ó dára pọ̀ mọ́ ìwé-ìròyìn VOX nígbà tí ó wà nílé ìwé.

Ní ọdún 2004, Oduah ṣiṣẹ́ pẹ̀lú Center for Pan-Asian Community Services ní Doraville, Georgia níbi tí ó ti ń kọ́ àwọn ọmọdébìnrin tí wọ́n sá àsálà fún ẹ̀mí wọn láti Sudan, Afghanistan, Liberia, Iraq, Bosnia, Rwanda àti South Sudan. Láàárín ọdún 2004 sí 2008, ó lọ sí Georgia State University níbi tí ó ti kẹ́kọ̀ọ́ nípa fíìmù, anthropology àti broadcast journalism tí ó sì ti gboyè Bachelor of arts degree nínú Anthropology àti Bachelor of arts degree kejì nínú telecommunications. Nígbà tó wà ní Georgia State University, òun ni igbákejì ààrẹ fún  University's chapter of the Society for Professional Journalists. Ó sì jẹ́ ọmọ ẹgbẹ́ Medill School of Journalism nígbà kan rí níbi tó ti gboyè  Master of Science degree lọ́dún 2010 lẹ́yìn tó kẹ́kọ̀ọ́ lórí Broadcast journalism.

Iṣẹ́ tó yàn láàyò
Ní ọdún 2009, ó ṣiṣẹ́ ayàwòrán nílùú Atlanta ó sì bẹ̀rẹ̀ iṣẹ́ akàròyìn lórí afẹ́fẹ́ àti olóòtú agbétò sórí afẹ́fẹ́ fún K24 ní Nairobi, Kenya níbi tí ó ti ṣiṣẹ́ fún Jeff Koinange lọ́dún 2010. Ó tún ṣiṣẹ́ fún National Broadcasting Corporation àti Sahara Reporters gẹ́gẹ́ bíi akọ̀ròyìn.

Oduah padà sórílẹ̀-èdè Nàìjíríà lọ́dún 2012, ó sì bẹ̀rẹ̀ iṣẹ́ akọ̀ròyìn 
àti agbéròyìnjáde lórí afẹ́fẹ́ tí ó dá dúró fún Al Jazeera. Ó tún ṣiṣẹ́ pẹ̀lú CNN àti Associated Press. Lọ́wọ́lọ́wọ́, ó jẹ́ akọ̀ròyìn fún Voice of America àti English language channel fún France 24. Ìfọ̀rọ̀wánilẹ́nuwò rẹ̀ pẹ̀lú ìlúmọ̀ọ́ká olórin D’Banj fún Sahara TV jẹ́ èyí tí ọ̀pọ̀ èèyàn wò tí ó sì bí èrò lóríṣiríri. Wọ́n tí ṣàgbéjáde ọ̀pọ̀lọpọ̀ iṣẹ́ Chika Oduah sí orí ẹ̀rọ ìgbéròyìnjáde lóríṣiríri bíi New York Times, The Guardian, Al Jazeera, The Daily Beast, CNN àti The Huffington Post.

Ní ọdún 2014, Oduah di ìlúmọ̀ọ́ká látàrí iṣẹ́ tó ṣe lórí àwọn ọmọ Chibok tí wọ́n gbé pa mọ́, èyí sì mu gba àmì-ẹ̀yẹ ti Trust Women fún Journalist of The Year Award láti ọwọ́ Thomson Reuters Foundation. Ọkàn lára àwọn àgbéjáde iṣẹ́ rẹ̀ lórí The Atlantic tí àkọ́lé rẹ̀ ń jẹ́ In the Land of Nigeria's Kidnapped Girls ló mu gba àmì-ẹ̀yẹ Livingston Awards for Young Journalists lọ́dún 2015.

Ààtò àwọn àmì-ẹ̀yẹ rẹ̀
Òun ló gba àmì-ẹ̀yẹ African Story Challenge award lọ́dún 2015 láti ọwọ́ African Media Initiative àti  International Center for Journalists látàrí iṣẹ́ rẹ̀ lórí ìtànkálẹ̀ májèlé ní Nàìjíríà. Èyí náà ló bí àmì-ẹ̀yẹ Dow Technology & Innovation Reporting Award ní CNN MultiChoice African Journalist Awards lọ́dún 2016. Ní ọjọ́ kẹjọ oṣù kẹta ọdún 2016, ó wà lára àwọn obìnrin tí YNaija kà kún ọgọ́rùn-ún obìnrin tí ayé wọn wunni. 

Ní ọdún 2018, ó gba àmì-ẹ̀yẹ Percy Qoboza Award, èyí tó jẹ́ àmì-ẹ̀yẹ ọdọọdún tí The National Association of Black Journalists ní United States máa ń fún àwọn akọ̀ròyìn tó tayọ tó sì ní ẹ̀mí Percy Qoboza.

Àwọn Ìtọ́kasí